Dodetal van Florence-storm stygGolwe slaan hard teen die Oceana-kaai in Atlantic Beach, Noord-Carolina (13 September 2018). Foto: Travis Long/The News & Observer via AP Minstens 12 mense het gesterf in die tropiese storm Florence wat Noord- en Suid-Carolina aan die suidoostelike kus van die VSA Vrydagoggend (plaaslike tyd) as ŉ orkaan getref het. CBS News berig minstens 12 sterftes is bevestig van mense wat in stormverwante voorvalle dood is. ABC News berig die dodetal staan reeds op 13. Owerhede het nog nie die amptelike dodetal bevestig nie, vermoedelik omdat reddingspanne steeds besig is om duisende mense uit die vloedwaters te red. Teen 23:00 Saterdag (plaaslike tyd) was die storm sowat 90 km wes van Florence in Suid-Carolina en het dit teen 5 km/h in ŉ westelike rigting beweeg. Windsterkte het toe ook reeds aansienlik afgeneem sedert die storm die eerste keer getref het en maksimum windspoed was Saterdagaand 65 km/h. Die storm het egter reeds wydverspreide verwoesting gesaai. Derduisende mense is sonder elektrisiteitstoevoer gelaat en talle is beseer. Geboue en ander strukture is uitmekaar geruk deur die sterk winde en talle bome is ontwortel en het paaie na woongebiede versper. Vloedwater stroom deur Swansboro in Noord-Carolina (14 September 2018). Foto: AP Photo/Tom Copeland Teen Saterdagmiddag is ŉ verpligte ontruimingsbevel uitgereik vir enigiemand wat binne 1,6 km van die Cape Fear-rivier en Little-rivier in Noord-Carolina woon. Inwoners is opdrag gegee om hul huise onmiddellik te verlaat te midde van stygende watervlakke en vrese dat rivierwalle kan meegee. Inwoners wat in gebiede is waar ontruimingsbevele uitgereik is, het net kans tot 15:00 Sondag om die gebiede te verlaat. Sewe noodbehuisingsentrums is op die been gebring om die inwoners te huisves. Die nasionale orkaansentrum het Saterdagmiddag gesê nog “katastrofiese oorstromings” word in albei state verwag. Reddingswerkers het van deur tot deur gegaan na huise in Noord-Carolina en by inwoners wat verkies het om die storm te trotseer gepleit om hul besluit te heroorweeg. Reddingswerkers red ‘n gesin uit hul huis in New Bern, Noord-Carolina (14 September 2018). Foto: AP Photo/Chris Seward Meer as 700 mm reën het reeds op sekere plekke in Noord-Carolina geval en minstens nog 450 mm word vir die res van die naweek verwag. Roy Cooper, goewerneur van Noord-Carolina, het inwoners gewaarsku dat dit lewensbedreigend is om ontruimingsopdragte te ignoreer. “Die feit bly, hierdie storm is dodelik en ons weet ons is nog dae weg van die einde af,” het Cooper gesê. Pres. Donald Trump het Saterdag sy medelye teenoor die oorledenes se naasbestaandes uitgespreek.